Vivi Kier (KF), 2010-05-04:
Det er jo tidligt på dagen, så jeg kommer springende.
Det her beslutningsforslag ligner jo til forveksling den idé, som fru Birgitte Josefsen og jeg var ude med for et års tid siden, så jeg vil starte med at sige tak til forslagsstillerne for opbakningen til vores idé.
Når vi har foreslået at indføre kliniske ekspertsygeplejersker, og at de skal have ret til inden for et afgrænset område at skrive recepter og justere medicin, hænger det tæt sammen med, at der allerede er positive erfaringer i udlandet.
I England har sådan en model fungeret i flere år, og evalueringen, som det engelske sundhedsvæsen har fået udført, viser, at den er både sikker og effektiv.
Forslaget om disse sygeplejersker er et godt billede på, hvordan vi som politikere kan være med til at understøtte udviklingen ved at fjerne nogle af de barrierer, der står i vejen for reel opgaveflytning.
Netop det at sikre, at rammerne for nytænkning og opgaveflytning er til stede og ændring af de gamle regler, hvor der er behov for det, ser jeg som en vigtig opgave for Folketinget.
Forslaget om kliniske ekspertsygeplejersker er også et godt eksempel på, at vi ved at flytte rundt på nogle af opgaverne kan gøre det attraktivt for flere at tage en sundhedsuddannelse og dermed er med til at mindske personalemangelen på længere sigt.
Forslaget kan naturligvis ikke stå alene.
Sygeplejerskerne skal også afgive opgaver til andre, og der er heldigvis kvalificerede faggrupper såsom lægesekretærer og SOSU-assistenter, der er parate til at tage over.
En nytænkning af opgavefordelingen i sundhedsvæsenet kræver mod af os politikere, der skal turde ændre på den lovgivning, der står i vejen for opgaveflytning.
Men det kræver også mod fra medarbejderne og de faglige organisationer, som skal være parate til at pege på opgaver, de kan afgive.
Selv om det er svært, skal alle turde give slip på noget, for at hele sundhedsvæsenet kan komme et skridt videre.
Så kræver nytænkning af opgaverne en anden vigtig ting, nemlig at vi alle erkender, at der er opgaver nok til alle.
Lægerne bliver ikke arbejdsløse, fordi nogle sygeplejersker får lov til at udføre nogle opgaver, læger tidligere har haft monopol på.
Sygeplejerskerne bliver heller ikke arbejdsløse, fordi nogle social- og sundhedsassistenter får ansvaret for patienter, som sygeplejerskerne tidligere var ansvarlige for.
Jeg hilser derfor ministerens udspil om at se på uddannelse og opkvalificering af sygeplejerskernes kompetencer og få belyst hele autorisationsloven velkommen.
Jeg ser det også som noget meget positivt, at vi kan udarbejde kompetencekort.
En omfordeling af opgaver vil betyde, at patienterne får mere kvalitet, fordi sundhedsvæsenet bruger sine ressourcer optimalt.
Det vil betyde, at flere unge får lyst til at tage en sundhedsuddannelse, at flere erfarne vil blive i sundhedsvæsenet, fordi de bliver anerkendt for det, de kan, og fordi de kan anvende deres kompetencer fuldt ud, og at sundhedsvæsenet dermed kommer et skridt nærmere den verdensklasse, vi arbejder hen imod.
Jeg vil også gerne pointere, at vi skal i gang, og at vi skal i gang nu.
Jeg vil også holde ministeren fast på hans løfter.
På baggrund af det arbejde, ministeren nu har tilkendegivet at ville gå i krig med, ser vi ikke grund til at tilslutte os dette forslag.